google/wiki40b huggingface dataset:
Arm (vei)

En arm er en vei som er en sidevei til en hovedvei, og som har den samme nummer som hovedveien, men ikke er en del av veiens hovedtrasé. Det kan være en parallell vei, eller en sidevei til hovedtrasén, men har alltid anslutning til hovedveien. En arm kan ha skilt med hovedveiens nummer, eller uten noe nummerskilt.
I Norge er det vanlig med slike veiarmer. De kan være tidligere hovedvei før det en ny vei ble bygget, eller anslutning til en annen vei eller en jernbanestasjon eller liknende.
Den lengste veiarmen i Norge er E16 Hønefoss–Sandvika på 46,5 km.
I Sverige har veiarmer særlige nummer med hovedveiens nummer, en punkt og to sifrerer. f.eks. E6.20. Disse nummer er ikke skiltet, brukes kun internt.
Return

Return er et rockeband fra Stange i Hedmark. Bandet ble startet i 1980, og hadde sin storhetstid på siste halvdel av 1980- og begynnelsen av 90-tallet. De hadde i denne perioden flere singler inne på norske hitlister, og var blant de norske bandene som solgte best. I 1993 tok bandet en pause, men kom i 2000 tilbake med et samlealbum og enkelte spillejobber, i 2005 med nytt studioalbum og i 2008 med enda et samlealbum som også inneholder en DVD med opptak fra en konsert på Hamar i 2007.
Bandets musikkstil har gjennomgått minimal forandring gjennom nesten tre tiår; det har holdt fast ved den typiske 80-tallsrocken, med stort innslag av såkalte power ballads.
Barnas Naturverden

Barnas Naturverden er et turområde i Rennebu i Trøndelag, øst for Trollheimen. Det består av de tre enkle turisthyttene Hevertjønna, Damtjønna og Ramssjøen. Det presenteres som barnevennlig, med korte gangavstander mellom hyttene. Det går en trekant med merkede stier mellom hyttene. Fra Hevertjønna til Damtjønna er det 5 km, Damtjønna til Ramssjøen 6 km og Ramssjøen til Hevertjønna 8 km.  
Området ligger mellom Granasjøen på Nerskogen på den ene siden og Berkåk og Ulsberg på den andre. Ramshøkallen (1 251 moh) er det høyeste punktet langs det merkede rutenettet, mens Digerhøa (1 254 moh) er den høyeste toppen i området. Hevertjønna (916 moh) ligger ved hytta med samme navn. 
Området ble etablert som turnett i 1995, som et bygdeutviklingstiltak i Rennebu i samarbeid med berørte grunneierlag.
Det er også utgitt en barnebok i tilknytning til turområdet.
Anomophysis

Utseende

Store til meget store (gjerne 40-80 millimeter), avlange, brunlige trebukker. Hodet har ikke spesielt store kjever, antennene er kraftige. Antennenes første ledd er tykt og omtrent sylindrisk, det andre leddet lite og knappformet, det tredje leddet er langt, lett buet og ganske tykt, de påfølgende leddene mye tynnere. Pronotum har skarpe pigger langs ytterkanten. Dekkvingene er lii flate, uten opphøyde ribber eller punktrader, på farge lyst gulbrune eller rødbrune.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten lever i Sørøst-Asia.
Stomatologi

Stomatologi er læren om sykdommer i munn og svelg. Det er en spesialisering som tar for seg klinisk diagnose og ikke-kirurgisk behandling av sykdomstilstander som rammer det orofasciale området omkring munnen og det nærliggende området. Sykdomstilstander som angår tennene og kjeven er imidlertid ikke omfattet.
Moskenesøya

Moskenesøya er den ytterste av de veifaste øyene i Lofoten. Øya har et areal på 184,48 km². Den nordøstligste delen av øya tilhører Flakstad kommune; resten hører til Moskenes kommune.
Moskenesøya er ei bratt og fjellrik øy. Høyeste punkt på øya er Hermannsdalstinden på 1029 moh. Bebyggelsen på øya ligger på sør- og østsiden. I Moskenes ligger fiskeværene Å, Sørvågen, Reine og Hamnøy. På Flakstad-delen av øya ligger Mølnarodden og Fredvang. Nord- og vestsiden av øya samt den aller sørligste delen er i dag ubebodd, men det finnes flere flate viker mellom fjellene på yttersida, der det var spredt bosetning fram til rundt 1950.
Øst for Moskenesøya ligger Flakstadøya, som utgjør den største delen av Flakstad kommune. Sørvest for Moskenesøya ligger Moskstraumen, Mosken, Værøy og øyene på Røst.
Fredvang på Moskenesøya er knyttet til Flakstadøya med to bruer (Fredvangbruene) og fylkesvei. Kåkern bru fører europavei 10 fra Flakstadøya til Moskenes. Veien krysser Reinefjorden på tre bruer og ender på Å. Fra stedet Moskenes er det fergeforbindelse til Bodø, Værøy og Røst.
Loltun

Loltun, eller Lol-Tun, er et grottesystem sør i delstaten Yucatán i Mexico. Det befinner seg 6 kilometer sørvest for Oxcutzcab og 110 kilometer sørøst for Mérida. Man antar at Loltun går 8–10 kilometer inn i fjellet, men bare 2 kilometer er utforska, og denne strekninga kan besøkes med gaid.
Loltun har hulemalerier som stammer fra mayasivilisasjonen fra den seine førklassiske perioden (400 f.Kr.–200 e.Kr.) eller tidligere.
Navnet Lol-Tun betyr «Steinblomsten» på yukatansk maya.
Anything You Can Do

«Anything You Can Do» er en låt komponert av Irving Berlin for Broadway-musikalen Annie Get Your Gun. Sangen er i utgangspunktet en duett med én mannlig og én kvinnelig sanger som forsøker å overgå hverandre i sangøvelser. De krangler om hvem som kan gjøre hva, blant annet å synge mykest, høyest, søtest, holde en tone lengst og andre evner som ikke nødvendigvis har med musikk å gjøre, som for eksempel å leve på ost og brød. Ingen av dem kan imidlertid bake en pai.
I scenemusikalen blir låten sunget under skarpskytterkonkurransen mellom Annie Oakley og Frank E. Butler. Den mest kjente linjen fra låten er «Anything you can do I can do better; I can do anything better than you.» Sangen ble fremført for første gang av Ethel Merman og Ray Middleton under urpremieren.
Tekstinnholdet i låten har variert i ulike versjoner av sangen. Barbra Streisand og Melissa McCarthy spilte inn låten for Streisands studioalbum Encore: Movie Partners Sing Broadway i 2016. I denne versjonen krangler de om en filmrolle de begge har fått. De diskuterer blant annet hvem som kan le høyest, og i løpet av sangen spør Streisand McCarthy om hun er i slikt med «Matthew» (som i Matthew McConaughey) eller «Paul» (som i Paul McCartney). De bestemmer seg etterhvert for å bli venner, og mener at de er bedre sammen. McCarthy viser også til Streisands rolle som Roz Focker i filmene Svigers er aller verst (2004) og Verre enn verst (2010).
Møre og Romsdal fylkes kulturpris

Møre og Romsdal fylkes kulturpris deles ut som honnør for spesiell innsats for kulturen i Møre og Romsdal. Prisen består av 50 000 kroner og et diplom.
Federal Reserve Police

Federal Reserve Police er politistyrken som vokter Federal Reserve, USAs sentralbank. Politistyrken har ansvar for å beskytte sentralbankens lokaler, ansatte og besøkende. Den har både uniformert og sivilt mannskap, og avdelinger med politihunder.
I 2001, i kjølvannet av terrorangrepet 11. september, ble det vedtatt lovgivning som gav tjenestemenn i Federal Reserve Police utvidet politimyndighet, slik at de kan håndheve føderale lover også utenfor sentralbankens eiendommer.
Muʿtazila

Mu'tazila (arabisk المعتزلة al-mu`tazilah) er en teologisk skole innenfor islam som oppsto på 700- og 800 tallet. Blant dens mest kjente doktriner er benektelsen av at koranen er ikke-skapt og en del av Gud selv. Innenfor klassisk islamsk teologi er det kanskje også den retningen som legger størst vekt på mennesket og dets evne til selvstendig tenkning i forhold til Guds allmakt og visdom.
Maneca bhotea

Utseende

En forholdsvis liten stjertvinge med to korte stjerter på bakvingen. Oversiden er mørkbrun med litt matt, blåfiolett glans, undersiden lysgrå med brune eller svarte tverrstreker.

Utbredelse

Arten er utbredt i Sørøst-Asia, der den er kjent fra Bhutan, Nepal, Sikkim og Yunnan.
Amerikanske urfolkspråk

Amerikanske urfolkspråk eller indianerspråk er språk som blir eller har blitt snakket av amerikanske urfolk. Disse språkene hører til flere dusin språkfamilier eller er isolerte språk. Forsøk på å gruppere de i tre omfattende språkfamilier, eskimoisk-aleutiske språk, na-dené-språk og amerindiske språk, er stort sett blitt forkastet av forskere.
Ifølge UNESCO er de fleste urfolksspråkene i Amerika kritisk truet, og mange er allerede utdødde. Språket med flest talere er sørlig quechua, som har ca. 7 millioner talere.

Bakgrunn

Arkeologiske funn og DNA tyder på at de amerikanske kontinentene ble befolket gjennom innvandring fra Sibir for cirka 10 000–17 000 år siden. De første innvandrernes etterkommere spredde seg fra Alaska videre sør til resten av Nord- og Sør-Amerika. Det eller de språkene som ble snakket av disse første innvandrerne, og hvordan den nåværende bredden av amerikanske urfolksspråk oppsto, er et omstridt spørsmål. Det fins fakta som tyder på at talerne av na-dené-språk og eskimoisk-aleutiske språk kom fra Sibir senere enn den aller første folkevandringsbølgen.
Flere amerikanske urspråk har utviklet sine egne skriftspråk, deriblant mayaspråket og nahuatl, aztekernes språk. Senere har disse og andre urfolksspråk begynt å bli skrevet med det latinske alfabetet, eller den kanadiske stavelseskriften for innfødte folkeslag. Aleutisk og tlingit ble først skrevet med det kyrilliske alfabetet og senere med det latinske alfabetet.
Etter Christoffer Columbus' ankomst til Amerika i 1492 ankom store mengder spanske, engelsk, portugisiske, franske og nederlandske nybyggere og administratorer. Disse sine språk utgjør nå de offisielle språkene i de forskjellige amerikanske nasjonene, selv om Bolivia, Paraguay og Peru har ett eller flere indianerspråk som offisielt språk utover spansk. Det fins også et lite antall kreolspråk.
Antallet talere av de ulike urfolksspråkene varierer i høy grad. Quechua, aymara, guaraní og nahuatl har mange millioner som taler disse språkene, men mange språk har idag bare et fåtall eldre brukere igjen. De fleste av de opprinnelige språkene er truede, og mange er utdødde, da det finnes ingen som lenger har disse som morsmål.

Status

Det snakkes enda i dag cirka 200 indianerspråk i USA og Canada totalt. Dette utgjør omtrent to tredjedeler av de indianerspråkene som ble pratet før tiden med europisk kontakt. Majoriteten av de 200 indianerspråk som snakkes i USA og Canada er på vei til å dø ut. Hos de fleste språk er de som prater språket gamle, mens de yngre generasjonene prater engelsk. Mange (en tredjedel av språkene i USA og Canada) har bare enkelte talere blant de aller eldste. Bare 30 av de 200 språkene i Canada og USA føres videre til de nye generasjonene.

Språkvern

Det fins mange ulike prosjekter for å redde, eller bevare indianerspråk.
Ett eksempel er comanche-språket.

Sør-Amerika

Ifølge Campbell (1997):
Springerville kullkraftverk

Springerville kullkraftverk er et kullkraftverk i delstaten Arizona i USA. Det har en installert produksjonskapasitet på 1270 MW, fordelt på 3 turbiner. Dette er et av delstatens største kraftverk målt etter effekt. Anlegget ble påbegynt omkring 1982 og stod ferdig i 2006. Brenselkilden er ulike kvaliteter av kull.
Hammar

Hammar er et tettsted i Kristianstad kommune i Skåne län i Sverige. Bydelen ligger nord for E22 ved Nosabyvägen, mens Hammarslund ligger sør for Europaveien, ned mot Hammarsjön. I 2010 hadde tettstedet 2 057 innbyggere. De fleste bor i eneboliger.
Skolen på stedet, Hammarskolan, er en barneskole med om lag 200 elever fra 7 til 10 år.
Acetylkolinesterase

Acetylkolinesterase er et enzym som finnes i nervevev, muskelvev og erytrocytter. Det spalter acetylkolin til cholin og eddiksyre, og er et viktig stoff for nervesystemets funksjon; jf choleinsterase.
Unitaid

Historie

De politiske handlinger i forbindelse med stiftelsen av organisasjonen finnes i to store rapporter om innovativ finansiering: Report of the Technical Group on Innovative Financing Mechanisms ble formulert etter anmodning fra statslederne i Brasil, Chile, Frankrike og Spania og ble publisert i september 2004. I tillegg ble  Landau-rapporten skrevet etter anmodning fra den franske presidenten Jacques Chirac og ble publisert i desember 2004. Dokumentene presenterte ulike muligheter for innovative finansieringsmekanismer, men begge understreket fordelene av skattebaserte modeller, så som stabilitet og forutsigbarhet.
Etter publiseringen av disse dokumentene henvendte landene seg til det internasjonale samfunnet for å få innspill.
Bagnsbergatn gård

Bagnsbergatn gård er et nasjonalt krigsminne som ligger i Sør-Aurdal. Gården ble innviet av Kong Olav V i 1986 til minne om kampen om Bagnsbergatn gård under den andre verdenskrig.
Eugen Lozovan

Biografi

Han var sønn av presten Eugen Bărbulescu og Vera Lozovan. Moren hadde studert i fire år ved Musikkhøyskolene i Iași og București, men måtte avbryte studiene på grunn av pengemangel.
Han gikk på ungdomsskolen og gymnaset i București, og studerte melom 1947 og 1950 ved Fakultetet for filologi og filosofi, Universitetet i București, romansk filologi, lingvistikk, engelsk, tysk, fransk og italiensk.
I 1950 var han sekretær ved Det franske instituttet i București. Samme år reiste han som tolk med en rumensk studentdelegasjon til Wien, der han hoppet av og reiste videre til Paris. Mellom 1950 og 1953 studerte han romansk filologi, dialektologi, arkeologi, paleografi og slavistikk ved universitetene Sorbonne og Strasbourg. I 1957 ble han ansatt ved Universitetet i København som vitenskapelig assistent ved Romansk institutt, Det humanistiske fakultet. Senere gikk han opp gradene og ble til slutt professor. Han var en av grunnleggerne av «Den rumenske akademiske forening» i Roma i 1957.

Oversettelser

Han oversatte verk av Victor Hugo, Konstantinos P. Kavafis og Lucian Blaga til italiensk.
Zuo Si

Zuo Si (kinesisk: 左思; pinyin: Zuǒ Sī, født 250 i Linzi, død 305, stilnavn: Taichong (太沖), var en forfatter og dikter under Vestre Jin i Kina.
Hans far, Zuo Yong, ble keiserlig arkivar. Zuo Sis søster Zuo Fen ble senere kjent både som forfatterinne og som en av de fremste konkubinene til keiser Wu av Jin.
Rundt 280 skrev han Shu-hovedstadsrapsodien (蜀都赋), den første av hans tre rapsodier om de tre hovedstader i de tre rikers tid. Denne første bolken beskrev Chengdu og omegn, og inneholder den første kjente skildring av Emeifjellet. Arbeidet var så populært at det skal ha ført til at bokpapirprisene i hovedstaden Luoyang steg markant. Dette skulle gi opphav til det populære kinesiske uttrykk 洛阳纸贵 (papiret er kostbart i Luoyang), som impliserer ros av et litterært arbeid.
Zuo fremstilte sine arbeider om de tre hovedsteder som inspirert av lignende skildringer av Zhang Heng og Ban Gu.
Zuos diktning, særlig hans Tilkallingen av eneboeren, som representativ for den middelalderkinesisk eneboerdiktning.
Dubna (elv i Russland)

Dubna (russisk: Дубна) er ei elv i Vladimir og Moskva oblast i Russland. Den er ei høyre sideelv til Volga. Elva er 167 kilometer lang og har et nedbørfelt på 5 350 km². Den største sideelva er Sestra.
Ved samløpet med Volga ligger byen Dubna.
Aarhus Universitet

Arkitektur

Universitetets bygninger er anerkjent for sin arkitektoniske kvalitet, bl.a. ved å bli tatt opp i  Kulturkanonen i 2006 som et av de tolv mest betydningsfulle arkitektoniske verk i Danmarks kulturhistorie. 
Anlegget ble fra starten av planlagt etter 1. premieprosjektet i konkurransen om byggingen av universitetet i 1931. Det er utført av arkitektene Kay Fisker, C.F. Møller og Povl Stegmann sammen med havearkitekten C.Th. Sørensen. De første bygningene sto ferdige i 1933 og er tegnet av disse. Senere bygninger er oppført i samme stil, med C.F. Møller som arkitekt. 
Utseendet skyldes blant annet at Forenede Jydske Teglværker støttet universitetsprosjektet med en million gule mursten.
Fjellkalanderlerke

Utbredelse

Den forekommer i Afghanistan, Armenia, Aserbajdsjan, Bahrain, De forente arabiske emirater, Egypt, Eritrea, Etiopia, India, Iran, Irak, Israel, Jordan, Kasakhstan, Kina, Kuwait, Kirgisistan, Libanon, Oman, Pakistan, Republikken Kypros, Saudi-Arabia, Sudan, Syria, Tadsjikistan, Tyrkia, Turkmenistan og Usbekistan.
Lisa Murkowski

Bakgrunn

Lisa Murkowski gikk på offentlige skoler i Fairbanks og deretter fra 1975 til 1977 studerte hun ved Willamette University i Salem i Oregon. Hun avsluttet sine økonomistudier i 1980 ved Georgetown University med en B.A., fem år etter fikk hun graden J.D. ved College of Law ved Willamette University. Hun ble advokat i Alaska og praktiserte fra 1987 til 1996 som jurist i Anchorage.

Politiker

Hun fikk sine første politiske erfaringer mellom 1990 og 1991 da hun var med i en arbeidsgruppe under borgermesteren i Anchorage som befattet seg med husløses situasjon. Fra 1997 var 1998 med i byens likestillingskommisjon, og fra 1998 hun medlem av representantenes hus i Alaska.
Hun overtok faren Frank Murkowskis sete i Senatet i 2002, da han ble valgt til guvernør i Alaska, men vant to år senere mot den demokratiske kandidaten i et ordinært valg. Hun er den første amerikanske senatoren som er født i Alaska. Hun er også den første kvinnen som representerer Alaska i Kongressen. Foran mellomvalget i 2010 tapte Murkowski overraskende republikanernes primærvalg mot den mer konservative Joe Miller. Hun valgte å stille som partiuavhengig kandidat, og vant med ca. 10 000 stemmers eller 4 prosentpoengs margin. Murkowski regnes som en moderat republikaner. Hun er én av fire senatorer som er medlemmer av organisasjonen Republicans for Choice, som støtter selvbestemt abort.
Murkowski har bachelorgrad i samfunnsøkonomi fra Georgetown University fra 1980, kandidatgrad i rettsvitenskap fra Willamette University fra 1985 samt advokatbevilling fra 1987. Hun var først ansatt ved domstolen i Anchorage, deretter privatpraktiserende advokat i byen 1989–1998. I årene 1990–1991 var hun også tilknyttet borgermesterens innsatsgruppe for hjemløse.
Zarnowiec vannkraftverk

Zarnowiec vannkraftverk er et vannkraftverk (pumpekraftverk) som demmer opp Zarnowiecsjøen i Polen. Kraftverket har en installert produksjonseffekt på 680 MW, og anlegget stod ferdigbygget i 1983.
Slagtrekker

Slagtrekker er et verktøy som gir rotasjonsbevegelse til en aksling med kraftige impulser. Den brukes til montering og demontering av festemateriell som krever høyt moment. Slagtrekkeren fungerer ved å lagre en større mengde bevegelsesenergi i en rotasjonsmasse som plutselig leverer denne energimengden til utgangsakslingen (firkanten/bitsholder).
Den kan være drevet elektrisk, pneumatisk eller hydraulisk, men den pneumatiske slagtrekkeren er mest utbredt.
Kulturhuset Islands Brygge

Kulturhuset Islands Brygge er et kulturhus på Islands Brygge på veien Islands Brygge midt i Havneparken i København.
Kulturhuset ble bygget i 2000 som en erstatning for det nedrevne kulturhuset Gimle, som lå på Ny Tøjhusgrunden. Huset er tegnet av arkitektfirmaet Fogh og Følner Arkitektfirma ApS, som vant arkitektkonkurransen arrangert av Københavns Ungdomscentre.
Kulturhuset drives av et brukerstyre som er ansvarlig overfor Københavns kommune.
Rama VIII av Thailand

Biografi

Han var sønn av prins Mahidol Adulyadej og hans kone Srinagarindra. Mahidol Adulyadej var sønn av kong Chulalongkorn.
Han ble funnet skutt på sitt soveværelse i det kongelige palass, kort tid før han skulle reise til USA, før han skulle reise videre til Sveits for å fortsette sine studier. Det er fremdeles omdiskutert om han døde ved et uhell, begikk selvmord, eller ble myrdet. Blant de mystiske omstendighetene er det blant annet det faktum at han ble skutt liggende i sengen, noe som anses for å være uvanlig for mennesker som begår selvmord, og at pistolen han brukte var meget tung, og hadde en god sikringsmekanisme, hvilket utelukker at han døde på grunn av et uhell i håndteringen av pistolen. 
Han ble etterfulgt av Kong Bhumibol Adulyadej.
Grunnkretser i Trysil kommune

Grunnkretser i Trysil kommune er delområder og grunnkretser som seksjonerer Trysil kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Bjølsen studentby

Størrelse

Bjølsen studenby består av: 170 møblerte hybler, 253 umøblerte hybler, 241 møblerte 1-roms leiligheter, 379 umøblerte 1-roms leiligheter, 8 umøblerte 2-roms leiligheter og 11 umøblerte 1- og 3-roms leiligheter tilrettelagt for rullestolbrukere.
Mandalskameratene i 2015

Serie

Nils-Haakon Lundevik
        Behrouz Habib
       Thomas Aukland
      Mads Heldal
      Tomasz Swierczynski
    Håkon Reisvaag Lindland
    Bjørnar Berge
   Peter Kjellby
  Inge Nilsen
  Are Strømland
 Terje Gysland
 Raymond Hofstædter
 Chaz Åge Lemley Nilsen
 Endre Omland
 Luis Yovanny Peralta
 

Cupen

Inge Nilsen
 Thomas Aukland

Mandalskameratene 2

Reservelaget til Mandalskameratene spiller i 2015 i 6. divisjon.
Idrettsstreiken

Idrettsstreiken (også kjent som Idrettsfronten eller Idrettsboikotten) ble til høsten 1940 etter at Norges Landsforbund for Idrett og Arbeidernes Idrettsforbund var oppløst ved forordning fra det nazistiske idrettsdepartement av 22. november 1940. Forbund, kretser og lag gikk til idrettsstreik, som innebar at organisert idrettsliv og offentlige konkurranser ble stanset. Idrettsstreiken varte til slutten av andre verdenskrig, og ble offisielt oppløst juni 1945.
Norsk idrett var i perioden 1924 til 1940 delt i to forbund, Norges Landsforbund for Idrett og Arbeidernes Idrettsforbund. I 1936 gjorde «idrettsforliket» at utøvere i de to forbundene igjen kunne konkurrere i de samme stevnene, og arbeidet med å slå sammen de to forbundene begynte. Høsten 1939 var en sammenslutning vedtatt i prinsippet av begge forbund, men den tyske invasjon av Norge den 9. april 1940 satte en midlertidig stopp for dette arbeidet. Stoppen ble kortvarig. På fellesmøte den 13. september 1940 ble et interimsstyre for det samlede Norges Idrettsforbund opprettet.
Den 25. september 1940 utnevnte Josef Terboven en ny regjering med Axel Stang som statsråd for det nye Arbeidstjeneste- og idrettsdepartementet. Axel Stang overtok ledelsen av Idrettsforbundet og oppløste både interimsstyret og styret for Landsforbundet og AIF ved en forordning av 22. november 1940. Interimsstyret valgte å si et klart nei til de nazistiske myndighetenes forsøk på å blande seg bort i idrettens organisasjonsfrihet. Dermed var idrettsstreiken et faktum. Det meste av den organiserte idretten i Norge opphørte fram til krigens slutt i 1945.
Nazistene prøvde å gjennom ulike forordninger å organisere idretten gjennom Norges Idrettsforbund, men streiken var nærmest 100% effektiv. Samtidig ble det drevet mye illegal idrett, såkalt Jøssing-idrett, som i starten av krigen måtte holdes i det skjulte. I 1942 gav nazistene opp forsøket på å organisere idretten, og tyskerne mistet interessen for Norges Idrettsforbund. Mot slutten av krigen kunne derfor Jøssing-idretten drives mer eller mindre åpenlyst.
Idrettsstreiken var den første sivile motstandsfront i Norge under andre verdenskrig, og kom senere til å bli retningsgivende for hele den norske motstandsbevegelsen.
Polyptychoides

Utseende

Middelsstore til store (vingespenn 50-110 millimeter), smalvingede, gråbrunaktige svermere. Forvingene er gjerne litt sigdformede, og bakhjørnet (tornus) er markert uttrukket. Forvingen er lyst gråbrun, vanligvis med tre tynne, mørkere tverrstreker. Hos noen av artene er det stor forskjell på regntids- og tørketidsformer.

Levevis

I alle fall én av artene har larver på trær i slektene Cordia (Boraginaceae) og Celtis (hampfamilien).

Utbredelse

Slekten er utbredt i Afrika sør for Sahara.
Mitsubishi Type 74

Historie og utvikling

Utviklingen av Type 74 begynte tidlig på 1960-tallet for å supplere Type 61. De første prototypene sto ferdig i 1969, og de første vognene kom i produksjon i 1975.
Rundt 870 Type 74 ble til sammen produsert. Den ble etterfulgt av Type 90.

Teknisk

Vognføreren sitter framme i skroget. Vognkommandør og skytter sitter på tårnets høyre side, med laderen på venstre side.
Kanonen er en Royal Ordnance L7 105 mm, produsert på lisens i Japan. Den kan eleveres fra -6° til +15°, noe som kan utvides fra -12° til +15° ved hjelp av hjulopphenget. Et 7,62 mm maskingevær er montert koaksisalt med hovedskytset, og et 12,7 mm maskingevær står på tårntaket.
Motoren er en Mitsubishi 10ZF Type 22 WT 10-sylindre luftkjølt dieselmotor som utvikler 720 hk ved 2 200 omdreininger i minuttet. Motoren og girkassen er montert bak i skroget, og vogna bringer med seg 950 liter drivstoff.